Vanhassa talossa rikottiin ikkunoita, antiikkihuonekaluja ja hakattiin kirveellä seiniä viime lauantaina.

Helsinkiläinen perhe sai sosiaalisen median kautta järkyttävän tiedon lauantai-iltana. Perheen Sipoossa sijaitseva vanha huvila oli joutunut rajun ilkivallan kohteeksi.

- Facebookissa kirjoitettiin, että taloamme rikotaan ja tilanne on päällä. Hälytimme poliisin paikalle, perheenäiti kertoo.

Villa Soltuna sijaitsee Sipoon kuntakeskuksessa Nikkilässä. Silminnäkijä oli nähnyt kolmen teinipojan juosseen ulos talosta. Koiraansa ulkoiluttanut silminnäkijä oli myös ottanut pojista valokuvia.

- He ehtivät karkuun ennen kuin poliisi tuli paikalle, mutta toivottavasti tekijät tunnistetaan ja saatetaan vastuuseen, perheenäiti sanoo.

Kirveen iskun jälkiä

Talossa tehtyä ilkivaltaa perheenäiti kuvailee erittäin törkeäksi.

- Suurin osa ikkunoista on rikottu, vanhoja pönttöuuneja on hakattu lommoille ja antiikkituoleja lyöty hajalle. Huonekalujen osilla oli rikottu lisää paikkoja. Olohuoneen lattialle oli rikottu maalipurkkeja.

Ilkivallan tekijät olivat löytäneet kirveen talosta.

- Lähes joka seinän pinnassa näkyy kirveen iskun jälkiä. Lasinpalasia on heitelty seiniin sellaisella voimalla, että ne ovat jääneet kiinni seinään, perheenäiti hämmästelee.

Poliisi tekee talossa tutkimuksia tänään ja myös vakuutusyhtiön edustaja käy arvioimassa vahinkoja.

- Kyllä tässä puhutaan vahinkojen osalta isoista summista, perheenäiti harmittelee.

Villa Soltunan omistava helsinkiläinen perhe on järkyttynyt tuhosta.

Talon kohtalo auki

Perhe osti museoviraston suojeleman talon melkein kahdeksan vuotta sitten.

- Emme ole asuneet talossa. Siinä paljastui homevaurioita ja talokauppaan liittyvä pitkä oikeusprosessi on nyt takana, mutta asiaa käsitellään vielä kunnassa ja talon kohtalo on auki, perheenäiti kertoo.

Hänen mukaansa asumaton ja ulkoasultaan karu talo on pidetty peruslämmöllä ja huolehdittu, että paikat pysyvät kuivina ja ehjinä.

Perheen toiveena on, että vielä jonain päivänä talo saadaan taas alkuperäiseen loistoonsa.

- Se on meidän koti, jolla on valitettavasti surullinen ja pitkä tarina. Olisimme toivoneet, että tämä lähes kahdeksan vuoden koettelemuksemme päättyisi pian, ja voisimme jatkaa normaalia elämää.

- Nyt pahinta on, että painajaisemme vain jatkuu ja loppua ei näytä tulevan, perheenäiti toteaa.

Ilkivalta huolestuttaa

Perheenäidin mukaan hän on lukenut sipoolaisten nuorten pahoinvoinnista kertovia uutisia.

- Olen huolissani tilanteesta. Vaikea ymmärtää, että nuoret tekevät jotain tällaista.

Sipoo ei näyttäydy perheenäidin mielestä houkuttelevana ja turvallisena asuinpaikkana.

- Valitettavasti Sipoo ei ole näyttäytynyt meille erityisen hyvässä valossa. Tämä tapaus saa viimeistään pohtimaan, minne kotinsa ja elämänsä haluaa rakentaa.

Museoviraston suojelema huvila on rakennettu vuonna 1925 ja siirretty Terijoelta Sipooseen.